Gedagte vir die dag: Oppas vir dwaalleraarsArgieffoto (Foto: Chris Hilbert/Pixabay) Baie mense sal agter hulle aanloop op hulle wilde paaie, en hulle sal veroorsaak dat mense sleg praat van die enigste ware Pad. Maar hulle vonnis, waarop God lankal besluit het, wag om uitgevoer te word. (2 Petrus 2:2-3, NLV) Soos dikwels in sy briewe, waarsku Petrus hier teen die gevaar van dwaalleraars wat Christene op ’n syspoor kan laat beland. Hierdie mense veroorsaak dat gelowiges in diskrediet gebring word en selfs aan seksuele sondes toegee. God sal dit egter nie duld nie, Hy straf altyd sonde, maar weet hoe om sy kinders van swaarkry te red. Ons is vandag ook uitgelewer aan allerhande godsdienste en seksuele praktyke wat radikaal van Bybelse riglyne verskil en ons kan dus ook verwag dat God ons sal straf wanneer ons sonde doen. Om hierdie rede moet ons alle dinge eers aan die Bybel toets voordat ons daaraan deelneem. Leef op só ’n manier dat mense nie negatiewe dinge van jou Christenskap sal kan sê nie en bid dat die Heilige Gees jou betyds sal waarsku wanneer jy met verkeerde dinge besig is. Hemelse Vader, wys asseblief vir my hoe om te leef en vir watter mense ek op my hoede moet wees. Ek loof U dat U altyd u kinders uit swaarkry sal red. Amen.